Ole Vagn Christensen (S), 2002-11-05:
Det er en ejendommelig debat.
Man må jo sige, at tingene flytter sig, når man skifter plads herinde i Folketinget.
Vi hørte her for lidt siden omkring satellitterne, som vi jo har haft mange diskussioner om, vi hørte omkring FEOGA og FIUF-rammen, at det nu selvfølgelig ikke længere var noget problem mere at få den udfyldt fuldt ud, og at lige så mange penge, EU kan komme med, lige så mange penge vil danskerne komme med.
Vi må jo ligesom konstatere, at sådan er det, og sådan bliver det nok ved med at være, og sådan vil det nok også være i fremtiden.
Men der er ingen tvivl om, at op til denne her debat har der været store forhåbninger om, at man kunne få klarhed om fremtidig struktur og organisering inden for rammerne af EU.
Nu ved vi så også, at der er spillet ud med et forslag til en reform, som skal munde ud i en ny dansk fiskeripolitik.
Stadig væk står det klart for mig, og det tyder det jo også på med det forslag til vedtagelse, vi senere skal stemme om, at dansk fiskeripolitik hviler på de forslag, vi senest har vedtaget i forbindelse med de seneste forespørgsler.
Derudover er der selvfølgelig også de bemærkninger, som Folketinget fremsatte omkring EU's fiskeripolitik.
Der er også nogle, der taler om, at man hele tiden forhaler, og at man bliver ved med at forhale den politiske beslutningsproces.
Der skal ingen tvivl være om, at vi i Socialdemokratiet - og derfor vi også har lagt ryg til en række vedtagelser -
har arbejdet for, at vi får holdbare aftaler for fiskeriet, for hvert eneste år, problemerne står uløste, ja, der skader det branchen, og der skader det også indtjeningen for fiskerne. Det er også medvirkende til, at vi sådan set ikke får gjort det nødvendige arbejde, og hermed tænker jeg ikke mindst på forbedringerne af arbejdsmiljøet, som også skal ske i fiskeriet, så vi kan få det alt for store antal arbejdsulykker sat ned. Vi kender alle problemerne, som de ligger foran os.
Der er overfiskning, fiskerflåden er for stor, og så er der hele spørgsmålet om, hvordan vi skal indrette vore støtteordninger i fremtiden.
Men der er ikke mindst kontrollen af fiskeriet.
Bæredygtigheden skal efter vores opfattelse gennemføres med et afvejet hensyn til alle de parter, som knytter sig til fiskeriet; det gælder fiskerne på havet og fiskeindustrien på land, men ikke mindst skal der tages hensyn til naturen og fiskebestandene.
Vi er heller ikke i tvivl om, at branchen godt ved, hvad det er, forbrugerne ønsker, når de taler om, at fiskeriet skal være bæredygtigt.
De ved godt, at for at aftagerne kan acceptere fisken, og for at eksporten kan fortsætte i et fornuftigt leje, er det nødvendigt, at man lever op til bæredygtighedsprincippet. Vi så et eksempel herpå i Fødevareudvalget, da vi for nylig besøgte Bornholm.
Her hørte vi om de konsekvenser, det ville få for Espersen, hvis ikke firmaet kunne garantere, at fisken var fanget på et bæredygtigt grundlag.
Så ville firmaets aftagere Unilever og McDonald's nægte at aftage deres produkter, og det kan vi jo kalde rene ord for pengene.
Socialdemokratiet deler derfor forespørgernes ønske om at få belyst, hvordan regeringen vil sikre, at det danske fiskeri fremover kan drives bæredygtigt, især med understregning af, hvad regeringen konkret forestiller sig.
Vi har hørt en række forslag, som er meget nødvendige, og som
også er en del af det, som vi kan se må være fremtidens fiskeripolitik.
Men der er jo mange forslag på banen om tilpasninger af den danske fiskeflåde.
Vi ved, det vil gøre ondt i mange hjem, men samtidig er det nødvendigt at være åben over for alternative muligheder, og muligheder er der jo et væld af, som vi også kan se det foran os.
Der er en lang række foranstaltninger, som man kan gøre brug af, når det drejer sig om, hvordan vi kan sikre, at vi får det mest bæredygtige fiskeri, men vi tror ikke, man kommer uden om, at forskningen er en vigtig foranstaltning.
Som jeg indledte med at sige, har diskussionen om fiskeriets fremtid løbet gennem lang tid.
Dog vil det i mine øjne være problematisk, hvis regeringen ikke griber fat om nældens rod, men i stedet forsøger at haste en reform igennem, fordi Danmark kun har EU-formandskabet frem til årsskiftet. Vi ved, at Europa-Kommissionens udspil er blevet kritiseret for ikke at være ambitiøst nok.
Men vi håber, at det alligevel må lykkes ministeren at nå frem til et fornuftigt resultat, også uden hastværk, for vi tror, der er tid nok endnu, til at man kan nå dette.